               AN COIMISIÚN EORPACH
            An Bhruiséil,7.12.2018
            COM(2018) 817 final
            2018/0414(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) Uimh. 1305/2013 agus Rialachán (AE) Uimh. 1307/2013 maidir le rialacha áirithe i dtaca le híocaíochtaí díreacha agus tacaíocht d’fhorbairt tuaithe i ndáil leis na blianta 2019 agus 2020

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Is é is aidhm don togra seo cinnteacht agus leanúnachas a thabhairt maidir le tacaíocht a dheonú d’fheirmeoirí na hEorpa sna blianta 2019 agus 2020 trí dhá ghníomh reachtacha de chuid an Chomhbheartais Talmhaíochta (CBT) a ghlacadh.

               I dtaca le forbairt tuaithe, is gá leasuithe áirithe ar Rialachán (AE) Uimh. 1305/2013 (Rialachán maidir le Forbairt Tuaithe) chun leanúnachas an bheartais a áirithiú le linn bhlianta deiridh na clárthréimhse agus chun aistriú gan deacrachtaí chuig an gcéad chlárthréimhse eile a áirithiú freisin. Baineann na leasuithe seo le sceideal nua céimlaghdaitheachta chun deireadh a chur le híocaíochtaí le limistéir, nach limistéir shléibhe iad, a bhfuil srianta nádúrtha orthu (LSN) agus ar chúnamh teicniúil CETFT a úsáid ar thionscnamh ón gCoimisiún le haghaidh gníomhaíochtaí lena nullmhófar cur chun feidhme an Chomhbheartais Talmhaíochta a bheidh ann amach anseo.

               I dtaca le híocaíochtaí díreacha, ní dhéanann roinnt de na forálacha i Rialachán (AE) Uimh. 1307/2013 (An Rialachán maidir le hÍocaíochtaí Díreacha) an bhliain féilire 2020 a chumhdach toisc gur sa bhliain féilire 2021 a dhéantar caiteachas a bhaineann leis an mbliain féilire 2020, arb í an chéad bhliain den Chreat Airgeadais Ilbhliantúil (CAI) nua 2021-2027 í. Tráth a glacadh an Rialachán, níorbh fhéidir dá bhrí sin gealltanais a dhéanamh maidir leis an gCreat Airgeadais Ilbhliantúil a bheidh ann. In éagmais leasú ar Rialachán (AE) Uimh. 1307/2013, bheadh impleachtaí airgeadais ann a chuirfeadh isteach ar roinnt Ballstát ó thaobh íocaíochtaí díreacha sa bhliain féilire 2020 de, íocaíochta a théann thar na híocaíochtaí sin a bhaineann leis an gCreat Airgeadais Ilbhliantúil nua (CAI 2021-2027). Bheadh athruithe tábhachtacha ar a níocaíochtaí díreacha agus ar a nimchlúdaigh forbartha tuaithe i ndán do na Ballstáit sin agus bheadh tionchar suntasach ar na híocaíochtaí le feirmeoirí faoin dá cholún. Ina theannta sin, cuirtear isteach gnéithe teicniúla eile toisc go néascófaí leo cur chun feidhme an chreata reachtaigh atá ann faoi láthair.

               •Comhsheasmhacht le forálacha beartais atá sa réimse beartais cheana

               Tá na leasuithe atá beartaithe comhsheasmhach leis an Rialachán maidir le Forbairt Tuaithe agus leis an Rialachán maidir le hÍocaíochtaí Díreacha, dá réir sin tá an togra comhsheasmhach leis na forálacha beartais atá ann cheana faoin gComhbheartas Talmhaíochta.

               •Comhsheasmhacht le beartais eile de chuid an Aontais

               Neamhbhainteach

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Airteagal 42 agus Airteagal 43(2) den Chonradh ar Fheidhmiú an Aontais Eorpaigh (CFAE).

               •Coimhdeacht (maidir le hinniúlacht neamheisiach)

               Foráiltear in CFAE go roinnfear an inniúlacht talmhaíochta idir an tAontas agus na Ballstáit. Feidhmeoidh an tAontas a inniúlacht trí ghníomhartha reachtacha éagsúla a ghlacadh, agus dá réir sin déanfaidh sé comhbheartas talmhaíochta de chuid an Aontais Eorpaigh mar a fhoráiltear in Airteagal 38 go hAirteagal 44 den Chonradh ar Fheidhmiú an Aontais Eorpaigh a shainiú agus a chur chun feidhme. Le Rialachán (AE) Uimh. 1305/2013 agus le Rialachán (AE) Uimh. 1307/2013 bunaítear córas chun tacú leis an bhforbairt tuaithe agus le híocaíochtaí díreacha le feirmeoirí. De réir Airteagal 39 de CFAE, is cuspóir conartha de chuid CBT é, inter alia, caighdeán cóir maireachtála a áirithiú d’fheirmeoirí agus luíonn an togra atá beartaithe leis an gcuspóir sin. Dá réir sin, leis an gCiste Eorpach um Ráthaíocht Talmhaíochta (CERT), maoiníonn CBT íocaíochtaí díreacha agus rialaítear na híocaíochtaí ar leibhéal an Aontais le Rialachán AE (Uimh.) 1307/2013. Dlúthchuid de CBT is ea an tacaíocht le haghaidh forbairt tuaithe agus cuireann an tacaíocht sin le cuspóirí CBT a leagtar síos sa Chonradh ar Fheidhmiú an Aontais Eorpaigh. Is é an breisluach a éiríonn as an togra cinnteacht agus cobhsaíocht na tacaíochta ioncaim dhírigh a áirithiú d’fheirmeoirí na hEorpa sa bhliain 2020 agus tacaíocht d’fhorbairt tuaithe i mblianta deiridh na clárthréimhse atá ann cheana a áirithiú freisin. Ní féidir na cuspóirí sin a bhaint amach ach comhreachtóirí an Aontais Eorpaigh leasú a dhéanamh ar Rialachán (AE) Uimh. 1305/2013 agus ar Rialachán (AE) Uimh. 1307/2013.

               •Comhréireacht

               Ní thabharfaidh an togra isteach aon fhorbairt nua beartais ar na gníomhartha reachtacha atá sé beartaithe a leasú leis. Ní dhéanann an togra modhnú ar na Rialacháin atá ann cheana ach amháin a mhéid is gá chun na cuspóirí a leagtar amach thuas a bhaint amach.

               •An rogha ionstraim

               Toisc gur rialacháin ó Pharlaimint na hEorpa agus ón gComhairle iad na gníomhartha reachtacha bunaidh, ní mór na leasuithe a thabhairt isteach mar rialachán ó Pharlaimint na hEorpa agus ón gComhairle tríd an ngnáthnós imeachta reachtach.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               Imíonn an togra ón gcleachtas caighdeánach mar a leagtar amach sna treoirlínte maidir le Rialáil Níos Fearr agus sa Bhosca Uirlisí. Is gá maolú ar an gcleachtas caighdeánach ar na cúiseanna seo a leanas:

               - tá an togra an-teicniúil ó thaobh a raon feidhme de;

               - tá an tionscnamh teoranta do bhlianta deiridh na clárthréimhse atá ann cheana;

               - ní thugann sé isteach gealltanais pholaitiúla nua.

               Dá réir sin níl measúnú tionchair, comhairliúchán poiblí ná treochlár oiriúnach don togra seo. Ina cheann sin, toisc gur gá an reachtaíocht a bheith i bhfeidhm in 2019, tá práinn leis na comhreachtóirí an reachtaíocht sin a ghlacadh.

               •Meastóireachtaí ex post/seiceálacha oiriúnachta ar an reachtaíocht atá ann cheana

               Neamhbhainteach

               •Comhairliúcháin leis na páirtithe leasmhara

               Neamhbhainteach

               •Bailiú agus úsáid saineolais

               Neamhbhainteach

               •Measúnú tionchair

               Neamhbhainteach

               •Oiriúnacht rialála agus simpliú

               Neamhbhainteach

               •Cearta bunúsacha

               Leis an togra urramaítear na cearta bunúsacha agus comhlíontar na prionsabail a shainaithnítear go háirithe le Cairt um Chearta Bunúsacha an Aontais Eorpaigh.

               4.IMPLEACHTAÍ BUISÉADACHA

               Maidir leis an rogha atá beartaithe na Ballstáit leanúint den tsolúbthacht atá ann faoi láthair idir íocaíochtaí díreacha agus forbairt tuaithe sa bhliain féilire 2020 (bliain airgeadais 2021), agus den táirgeadh measta ar an laghdú a aistriú ó íocaíochtaí díreacha go forbairt tuaithe sa bhliain sin, féadfaidh an rogha sin, faoi réir chinntí na mBallstát, difear a dhéanamh don leithdháileadh idir íocaíochtaí díreacha agus forbairt tuaithe. Mar sin féin, beidh aon aistriú den sórt sin neodrach ó thaobh na ngealltanas buiséadach foriomlán de.

               Maidir leis na sonraí breise ar thionchar airgeadais an togra atá ann cheana cuirtear na sonraí sin ar fáil sa ráiteas airgeadais a ghabhann leis an togra.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

               Neamhbhainteach

               •Doiciméid mhíniúcháin (le haghaidh treoracha)

               Neamhbhainteach

               •Míniúchán mionsonraithe ar fhorálacha sonracha an togra

               ·Forbairt Tuaithe

               A bhuí leis an togra beidh de chumas ag na Ballstáit modhnú a dhéanamh ar an sceideal céimlaghdaitheachta le haghaidh íocaíochtaí le limistéir, ar limistéir iad a fuair íocaíochtaí den sórt sin sa chlárthréimhse roimhe sin, agus idir an dá linn, nach naicmítear a thuilleadh mar limistéir a bhfuil srianta nádúrtha orthu, ar limistéir nach limistéir shléibhe iad de bhun Airteagal 31(5) den Rialachán maidir le Forbairt Tuaithe. Leanann an modhnú seo síneadh an sprioc-ama le haghaidh an teorannaithe nua ar limistéir den sórt sin go 2019 ar síneadh é a tugadh isteach le Rialachán (AE) 2017/2393, rud a fhágfaidh go mbeidh, faoi dheireadh na clárthréimhse atá ann faoi láthair, tréimhse oiriúnaithe níos giorra ag na feirmeoirí nach bhfuil incháilithe do na híocaíochtaí seo a thuilleadh. Leis an modhnú seo d’fhéadfaí na híocaíochtaí idirthréimhseacha le haghaidh na mblianta 2019 agus 2020 a ríomh bunaithe ar leibhéil íocaíochtaí na tréimhse 2014-2020. Thairis sin, ní bheidh céimlaghdaitheacht na níocaíochtaí idirthréimhseacha chomh géar céanna toisc go mbunóidh na Ballstáit an chéimlaghdaitheacht sin sa chaoi gurb ionann an leibhéal deiridh agus leath an leibhéil tosaigh.

               Leis an togra síntear úsáid an chúnaimh theicniúil ar thionscnamh ón gCoimisiún arna maoiniú ag an gCiste Eorpach Talmhaíochta um Fhorbairt Tuaithe (CETFT) ionas go gcuimseofar gníomhartha a bhaineann leis an gComhbheartas Talmhaíochta a bheidh ann amach anseo a ullmhú. Baineann an togra go heisiach le raon feidhme an chúnaimh theicniúil gan an tacaíocht airgeadais a mhodhnú.

               ·Solúbthacht idir colúin sa bhliain 2020 agus an táirgeadh ar an laghdú ar íocaíochtaí díreacha le Forbairt tuaithe a aistriú

               Áirítear sa togra forálacha maidir leis an bhféidearthacht do na Ballstáit cistí a aistriú idir colúin sa bhliain féilire 2020 (an tréimhse a chomhfhreagraíonn don bhliain airgeadais 2021). Sa tréimhse 2015-2019, bhí na Ballstáit in ann méideanna a aistriú ó íocaíochtaí díreacha go forbairt tuaithe agus vice versa. Faoi na rialacha atá i bhfeidhm ní leagtar amach solúbthacht den sórt sin don bhliain féilire 2020/don bhliain airgeadais 2021. Is sásra tábhachtach é an sásra airgeadais seo chun solúbthacht a thabhairt do na Ballstáit a gclúdaigh airgeadais a bhainistiú, agus an úsáid is fearr is féidir a bhaint as cistí atá ar fáil. Is léir ón taithí a fuarthas gur uirlis éifeachtach ag na Ballstáit é an sásra seo agus dá réir sin aistríonn Ballstáit áirithe méid suntasach idir an dá cholún. In éagmais solúbthacht idir colúin sa bhliain féilire 2020/sa bhliain airgeadais 2021 ba dhócha saobhadh tromchúiseach airgeadais a bheith ann d’fheirmeoirí i roinnt Ballstát, toisc go bhféadfadh an tionchar a bheadh ar a gclúdaigh a bheith suntasach. Dá réir sin, éilítear leis an togra go bhféadfar aistriú a dhéanamh idir colúin sa bhliain féilire 2020 faoi na coinníollacha céanna atá i bhfeidhm faoi láthair agus go leanfar den táirgeadh measta ar an laghdú a aistriú ó íocaíochtaí díreacha go forbairt tuaithe.

               2018/0414 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) Uimh. 1305/2013 agus Rialachán (AE) Uimh. 1307/2013 maidir le rialacha áirithe i dtaca le híocaíochtaí díreacha agus tacaíocht d’fhorbairt tuaithe i ndáil leis na blianta 2019 agus 2020

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43(2) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  1
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)Is é Rialachán (CE) Uimh. 1305/2013 ó Pharlaimint na hEorpa agus ón gComhairle
                  2
                an creat tagartha atá ann faoi láthair don tacaíocht d’fhorbairt tuaithe. Déantar foráil ann maidir le tacaíocht do limistéir, nach limistéir shléibhe iad, a bhfuil srianta nádúrtha orthu. Ag cur san áireamh gur síneadh an spriocam go dtí 2019 le haghaidh teorannú nua a dhéanamh ar limistéir, nach limistéir shléibhe iad, a bhfuil srianta nádúrtha orthu de thoradh Rialachán (AE) 2017/2393 ó Pharlaimint na hEorpa agus ón gComhairle
                  3
               , agus go bhfuil tréimhse oiriúnúcháin níos giorra ann do na feirmeoirí nach mbeidh incháilithe a thuilleadh le haghaidh íocaíochtaí, na híocaíochtaí idirthréimhseacha céimhlaghdaitheacha nach dtosófar go dtí 2019, ba cheart iad a thosú ag 80% ar a mhéad de na meáníocaíochtaí arna socrú le linn na clárthréimhse 2014-2020. Ba cheart an leibhéal íocaíochta a bhunú sa chaoi gurb ionann an leibhéal deiridh in 2020 agus leath an leibhéil tosaigh.

               (2)Chun cúnamh a chur ar fáil do na Ballstáit agus do pháirtithe leasmhara le hullmhú in am trátha don Chomhbheartas Talmhaíochta (CBT) a bheidh ann agus chun aistriú gan deacrachtaí a áirithiú chuig an gcéad chlárthréimhse eile, ba cheart a shoiléiriú, a luaithe agus is féidir, gur féidir gníomhaíochtaí airgeadais atá nasctha le hullmhú an Chomhbheartais Talmhaíochta a bheidh ann amach anseo a mhaoiniú trí chúnamh teicniúil ar thionscnamh an Choimisiúin.

               (3)Is é Rialachán (CE) Uimh. 1307/2013 ó Pharlaimint na hEorpa agus ón gComhairle
                  4
                an creat tagartha atá ann faoi láthair d’íocaíochtaí díreacha. Cé gur féidir feidhm a bheith le formhór fhorálacha an Rialacháin sin fad is atá sé i bhfeidhm, tá forálacha eile ann a thagraíonn go sainráite do na blianta féilire 2015 go 2019 a chumhdaítear faoin gCreat Airgeadais Ilbhliantúil 2014-2020. I gcás roinnt forálacha eile, níor beartaíodh go sainráite go mbeidís infheidhme tar éis na bliana féilire 2019. I mí an Mheithimh 2018, thíolaic an Coimisiún togra le haghaidh Rialachán nua atá sé beartaithe a chur in ionad Rialachán (AE) Uimh. 1307/2013, ach ní go dtí an 1 Eanáir 2021. Dá bhrí sin, is iomchuí dul ar aghaidh agus roinnt coigeartuithe teicniúla a dhéanamh ar Rialachán (AE) Uimh. 1307/2013 ionas gur féidir é a chur chun feidhme gan deacrachtaí sa bhliain féilire 2020.

               (4)Fad is atá Rialachán (AE) Uimh. 1307/2013 i bhfeidhm, beidh feidhm leis an oibleagáid a leagtar amach in Airteagal 11 de maidir le laghdú a dhéanamh ar an gcuid sin de mhéid na níocaíochtaí díreacha atá le tabhairt d’fheirmeoir i leith bhliain féilire ar leith atá os cionn EUR 150 000. Faoi láthair, áfach, níl san Airteagal sin ach oibleagáid ar na Ballstáit fógra a thabhairt i ndáil lena gcinntí agus i ndáil le táirgeadh measta an laghdaithe sin sna bliana 2015 go 2019. D’fhonn a áirithiú go leanfar den chóras atá ann cheana, ba cheart a leagan síos go ndéanfaidh na Ballstáit a gcinntí a fhógairt freisin maidir leis an mbliain 2020, chomh maith leis an táirgeadh measta ar an laghdú don bhliain sin.

               (5)Is éard atá sa tsolúbthacht idir colúin an fhéidearthacht cistí a aistriú idir íocaíochtaí díreacha agus forbairt tuaithe. Faoi Airteagal 14 de Rialachán (AE) Uimh. 1307/2013 mar atá sé faoi láthair, féadfaidh na Ballstáit úsáid a bhaint as an tsolúbthacht sin i leith na mblianta féilire 2014 go 2019. Chun a áirithiú go bhféadfaidh na Ballstáit a straitéis féin a choinneáil, ba cheart an tsolúbthacht idir colúin a chur ar fáil don bhliain féilire 2020 freisin, ag comhfhreagairt don bhliain féilire 2021.

               (6)Mar thoradh ar leasú Airteagal 14 de Rialachán (AE) Uimh. 1307/2013 i leith na bliana féilire 2020, is iomchuí an tagairt don Airteagal sin a choigeartú i gcomhthéacs na hoibleagáide atá ar na Ballstáit laghdú nó méadú líneach a dhéanamh ar luach na dteidlíochtaí íocaíochta mar gheall ar luaineachtaí san uasteorainn náisiúnta bhliantúil ar toradh iad ar chur chun feidhme na solúbthachta idir colúin a fhógairt.

               (7)Ba cheart, dá bhrí sin, Rialachán (AE) Uimh. 1305/2013 agus Rialachán (AE) Uimh. 1307/2013 a leasú dá réir.

               (8)Chun an tsolúbthacht riachtanach a chur ar fáil go pras do na Ballstáit agus chun leanúnachas an bheartais forbartha tuaithe a áirithiú sna blianta deireanacha den chlárthréimhse 2014-2020, ba cheart feidhm a bheith leis an Rialachán seo ón 1 Márta 2019,

               TAR ÉIS AN RIALACHÁN SEO A GHLACADH:

               Airteagal 1

               Leasuithe ar Rialachán (AE) Uimh. 1305/2013

               Leasaítear Rialachán (AE) Uimh. 1305/2013 mar a leanas:

               (1)in Airteagal 31(5), cuirtear an dara fomhír seo a leanas isteach:

               ‘De mhaolú ar an gcéad fhomhír, i gcás nach dtosóidh íocaíochtaí céimlaghdaitheacha go dtí 2019, tosóidh na híocaíochtaí sin ag 80% ar a mhéid den mheáníocaíocht arna socrú sa chlárthréimhse 2014-2020. Bunófar an leibhéal íocaíochta sa chaoi gurb ionann an leibhéal deiridh in 2020 agus leath an leibhéil tosaigh.’;

               (2)in Airteagal 51(1), cuirtear an dara fomhír seo a leanas isteach:

               ‘Féadfaidh CETFT gníomhaíochtaí a mhaoiniú lena nullmhófar cur chun feidhme CBT sa chlárthréimhse ina dhiaidh sin.’.

               Airteagal 2

               Leasuithe ar Rialachán (AE) Uimh. 1307/2013

               Leasaítear Rialachán (AE) Uimh. 1307/2013 mar a leanas:

               (1)in Airteagal 7, cuirtear an méid seo a leanas in ionad mhír 2:

               ‘2. I gcás gach Ballstáit agus do gach bliain féilire, táirgeadh measta an laghdaithe ar íocaíochtaí dá dtagraítear in Airteagal 11 (a léirítear sa difríocht idir na huasteorainneacha náisiúnta a leagtar amach in Iarscríbhinn II, lena gcuirtear an méid atá ar fáil i gcomhréir le hAirteagal 58, agus na glan-uasteorainneacha a leagtar amach in Iarscríbhinn III) cuirfear ar fáil é mar thacaíocht ón Aontas a mhaoinítear faoin gCiste Eorpach Talmhaíochta um Fhorbairt Tuaithe (CETFT).’;

               (2)in Airteagal 11(6), cuirtear isteach an tríú fomhír seo a leanas:

               ‘Don bhliain 2020, tabharfaidh na Ballstáit fógra don Choimisiún faoin 31 Nollaig 2019 faoi na cinntí a dhéanfar i gcomhréir leis an Airteagal seo agus faoi aon táirgeadh measta ar an laghdú.’;

               (3)Leasaítear Airteagal 14 mar a leanas:

               (a)cuirtear an séú fomhír seo a leanas isteach i mír 1:

               ‘Faoin 31 Nollaig 2019, féadfaidh na Ballstáit cinneadh a dhéanamh suas le 15% dá nuasteorainneacha náisiúnta bliantúla don bhliain féilire 2020 a leagtar amach in Iarscríbhinn II a ghabhann leis an Rialachán seo a chur ar fáil mar thacaíocht bhreise a mhaoineofar faoi CETFT sa bhliain airgeadais 2021. Dá bhrí sin, ní bheidh an méid comhfhreagrach ar fáil a thuilleadh le híocaíochtaí díreacha a dheonú. Cuirfear an cinneadh sin in iúl don Choimisiún faoin 31 Nollaig 2019 agus leagfar amach ann an céatadán roghnaithe.’;

               (b)cuirtear an séú fomhír seo a leanas isteach i mír 2:

               ‘Faoin 31 Nollaig 2019, féadfaidh Ballstáit cinneadh suas le 15% a chur ar fáil mar íocaíochtaí díreacha, nó i gcás na dtíortha seo: an Bhulgáir, an Eastóin, an Spáinn, an Laitvia, an Liotuáin, an Pholainn, an Phortaingéil, an Rómáin, an tSlóvaic, an Fhionlainn agus an tSualainn; cinneadh a dhéanamh suas le 25% den mhéid a leithdháiltear ar thacaíocht, arna mhaoiniú faoi CETFT le linn na bliana airgeadais 2021 le reachtaíocht Eorpach arna glacadh tar éis an Rialachán a ghlac an Chomhairle de bhun Airteagal 312(2) den Chonradh ar Fheidhmiú an Aontais Eorpaigh. Dá bhrí sin, ní bheidh an méid comhfhreagrach ar fáil a thuilleadh le haghaidh tacaíocht a mhaoineofar faoi CETFT. Cuirfear an cinneadh sin in iúl don Choimisiún faoin 31 Nollaig 2019 agus leagfar amach ann an céatadán roghnaithe.’;

               (4)in Airteagal 22, cuirtear an méid seo a leanas in ionad mhír 5:

               ‘5. Más rud é go bhfuil an uasteorainn a shocraigh an Coimisiún do Bhallstát de bhun mhír 1 difriúil ó uasteorainn na bliana roimhe sin de bharr aon chinnidh a ghlac an Ballstát sin i gcomhréir le mír 3 den Airteagal seo, Airteagal 14(1) nó (2), Airteagal 42(1), an dara fomhír d’Airteagal 49(1), an dara fomhír d’Airteagal 51(1), nó Airteagal 53, déanfaidh an Ballstát laghdú nó méadú líneach ar luach na dteidlíochtaí íocaíochta ar fad chun a áirithiú go gcomhlíontar mír 4 den Airteagal seo.’.

               Airteagal 3

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Márta 2019.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

               RÁITEAS AIRGEADAIS REACHTACH

                        RÁITEAS AIRGEADAIS

                        FS/18/CS/pl 5249450

                        6.15.2018.1

                        DÁTA: 13/09/2018

                        1.

                        CEANNTEIDEAL BUISÉID: CAI reatha: Ceannteideal 2; togra le haghaidh CAI 2021 – 2027: ceannteideal 3

                        Dréachtbhuiséad 2019:

                        05 03 Íocaíochtaí díreacha tar éis smacht airgeadais:

                        05 04 60 An Ciste Eorpach Talmhaíochta um Fhorbairt Tuaithe (CETFT) (2014 – 2020)

                        LEITHREASUITHE:

                        EUR milliún

                        40 981.6

                        14 673.6

                        2.

                        TEIDEAL:

                        Togra le haghaidh Rialachán ó Pharlaimint na hEorpa agus ón gComhairle lena leasaítear Rialachán (AE) Uimh. 1305/2013 agus Rialachán (AE) Uimh. 1307/2013 maidir le rialacha áirithe i dtaca le híocaíochtaí díreacha agus tacaíocht d’fhorbairt tuaithe i ndáil leis na blianta 2019 agus 2020

                        3.

                        BUNÚS DLÍ:

                        Airteagal 42 agus Airteagal 43(2) den Chonradh ar Fheidhmiú an Aontais Eorpaigh

                        4.

                        AIDHMEANNA:

                        Is é is aidhm don togra seo leanúnachas a áirithiú maidir le tacaíocht a dheonú d’fheirmeoirí na hEorpa sna blianta 2019 agus 2020 trí dhá ghníomh reachtacha de chuid an Chomhbheartais Talmhaíochta (CBT) a ghlacadh: forbairt tuaithe faoi Rialachán (AE) Uimh. 1305/2013 agus íocaíochtaí díreacha faoi Rialachán (AE) Uimh. 1307/2013.

                        5.

                        IMPLEACHTAÍ AIRGEADAIS

                        TRÉIMHSE 12 MHÍ
                        (EUR milliún)

                        AN BHLIAIN AIRGEADAIS REATHA

                        2018

                        (EUR milliún)

                        AN CHÉAD BHLIAIN AIRGEADAIS EILE

                        2019

                        (EUR milliún)

                        5.0

                        CAITEACHAS

                        -
                              ARNA MHUIREARÚ AR BHUISÉAD AE
                        (AISÍOCAÍOCHTAÍ/IDIRGHABHÁLACHA)

                        -
                              ÚDARÁIS NÁISIÚNTA

                        -
                              EILE

                        Neamhbhainteach

                        Neamhbhainteach

                        5.1

                        IONCAM

                        -
                              ACMHAINNÍ DÍLSE AN AONTAIS EORPAIGH
                        (TOBHAIGH/DLEACHTANNA CUSTAIM)

                        -
                              NÁISIÚNTA

                        2017

                        2018

                        2019

                        2020

                        5.0.1

                        CAITEACHAS MEASTA

                        5.1.1

                        IONCAM MEASTA

                        5.2

                        MODH RÍOMHA:

                        Féach na nótaí

                        6.0

                        AN FÉIDIR AN TIONSCADAL A MHAOINIÚ Ó LEITHREASUITHE A CUIREADH ISTEACH SA CHAIBIDIL ÁBHARTHA DEN BHUISÉAD REATHA?

                        Neamhbhainteach

                        6.1

                        AN FÉIDIR AN TIONSCADAL A MHAOINIÚ TRÍ AISTRIÚ A DHÉANAMH IDIR CAIBIDLÍ AN BHUISÉID REATHA?

                        Neamhbhainteach

                        6.2

                        AN mBEIDH GÁ LE BUISÉAD FORLÍONTACH?

                        NÍ BHEIDH

                        6.3

                        AN GÁ LEITHREASUITHE A CHUR ISTEACH I mBUISÉID AMACH ANSEO?

                        IS GÁ (féach na nótaí)

                        NÓTAÍ:

                        Maidir le tacaíocht d’fhorbairt tuaithe faoi Rialachán (AE) Uimh. 1305/2013 (CETFT), baineann an togra leis na blianta 2019 – 2021, agus baineann na modhnuithe atá beartaithe le haghaidh íocaíochtaí díreacha faoi Rialachán (AE) Uimh. 1307/2013 leis an mbliain féilire 2020/leis an mbliain airgeadais 2021.

                        Níl aon impleachtaí airgeadais ag an togra ó thaobh caiteachais mhéadaithe de.

                        Maidir le héifeacht na bhforálacha atá beartaithe lena dtabharfar rogha do na Ballstáit suimeanna a aistriú idir leithdháiltí íocaíochtaí díreacha sa bhliain féilire 2020/sa bhliain airgeadais 2021 agus CETFT sa bhliain airgeadais 2021 agus aistriú táirgeadh measta ar an laghdú ó íocaíochtaí díreacha le linn na bliana féilire 2020 go dtí CETFT le linn na bliana féilire 2021, beidh siad ag brath ar an gcur chun feidhme ag na Ballstáit agus mar sin de ní féidir iad a chainníochtú faoi láthair.

                        In aon chás, beidh na haistrithe sin neodrach go fóill i dtaca le leithreasuithe foriomlána faoi chomhair gealltanas sa chaoi go ndéanfar aon asbhaintí ó na leithdháiltí íocaíochtaí díreacha fritháirithe le méadú comhfhreagrach i leithdháiltí CETFT agus a mhalairt.

                        I dtaca le leithdháiltí íocaíochtaí, más rud é go ndéanfaí glanaistriú go CETFT mar thoradh ar chur chun feidhme na bhforálacha sin ag na Ballstáit, d’fhéadfaí íocaíochtaí a chur siar beagán ón mbliain airgeadais 2021 go dtí na blianta ina dhiaidh sin, i gcodarsnacht leis an gcás ina dtarlódh glanaistriú i dtreo leithdháiltí íocaíochtaí díreacha nó neamh-ath-leithdháileadh mar gheall ar an gcur chun feidhme ag na Ballstáit.

                        Ní féidir an éifeacht sin a chainníochtú ag an gcéim seo, áfach, agus meastar gur beag a bheidh sí fós ar aon chuma.

                        Mar shampla, gan dochar do roghanna na mBallstát i dtaca leis an mbliain féilire 2020/leis an mbliain airgeadais 2021, dhéanfaí EUR 612 milliún agus EUR 920 milliún faoi seach a ghlanaistriú chuig CETFT mar gheall ar an tsolúbthacht i mblianta airgeadais 2018 agus 2019. Is EUR 110 milliún agus EUR 111 milliún faoi seach an taistriú chuig CETFT den táirgeadh measta ar an laghdú sna blianta airgeadais céanna.

                        I bhfianaise na taithí a fuarthas roimhe seo agus na nimchlúdach buiséadach atá beartaithe do 2021-2027, ní móide go dtarlóidh glanaistriú chuig CERT; ní féidir é sin a fhágáil as an áireamh go hiomlán ag an gcéim seo, áfach. I gcás den sórt sin, chun na huasteorainneacha infheidhmeacha a chomhlíonadh, d’fhéadfadh sé gur ghá ní ba lú tosaíochta a thabhairt do chaiteachas difreáilte, amhail na híocaíochtaí faoi CETFT.

                     (1)

                        IO C , , lch. .

                     (2)

                        Rialachán (AE) Uimh. 1305/2013 ó Pharlaimint na hEorpa agus ón gComhairle an 17 Nollaig 2013 maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) agus lena naisghairtear Rialachán (CE) Uimh. 1698/2005 (IO L 347, 20.12.2013, lch. 487).

                     (3)

                        Rialachán (AE) 2017/2393 ó Pharlaimint na hEorpa agus ón gComhairle an 13 Nollaig 2017 lena leasaítear Rialachán (AE) Uimh. 1305/2013 maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT), (AE) Uimh. 1306/2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air, (AE) Uimh. 1307/2013 lena mbunaítear rialacha maidir le híocaíocht dhíreach le feirmeoirí faoi scéimeanna tacaíochta faoi chuimsiú an chomhbheartais talmhaíochta, (AE) Uimh. 1308/2013 lena mbunaítear comheagraíocht na margaí i dtáirgí talmhaíochta agus (AE) Uimh. 652/2014 lena leagtar síos forálacha maidir le bainistiú caiteachais i ndáil leis an mbiashlabhra, sláinte ainmhithe agus leas ainmhithe, agus i ndáil le sláinte plandaí agus ábhar atáirgthe plandaí (IO L 350, 29.12.2017, lch. 15).

                     (4)

                        Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha le haghaidh íocaíochtaí díreacha d’fheirmeoirí faoi scéimeanna tacaíochta faoi chuimsiú an chomhbheartais talmhaíochta agus lena naisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (IO L 347, 20.12.2013, lch. 608).


               AN COIMISIÚN EORPACH
            An Bhruiséil,4.2.2019
            COM(2019) 38 final
            2019/0017(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) 2015/757 chun aird iomchuí a thabhairt ar an gcóras domhanda bailithe sonraí le haghaidh sonraí faoi ídiú ola breosla long
            (Téacs atá ábhartha maidir le LEE)
            {SEC(2019) 20 final} - {SWD(2019) 10 final} - {SWD(2019) 11 final}

               MEABHRÁN MÍNIÚCHÁIN

               1.COMHTHÉACS AN TOGRA

               ·Forais agus cuspóirí an togra

               Dúshlán mór is ea an tathrú aeráide agus is gá dul i ngleic leis go práinneach. Sin é an chúis a bhfuil sé mar aidhm ag Comhaontú Pháras an méadú ar an teocht dhomhanda a choimeád go mór faoi bhun 2°C i gcomparáid leis na leibhéil réamhthionsclaíocha agus leanúint de na hiarrachtaí an méadú ar an teocht a choimeád faoi bhun 1,5°C bunaithe ar laghduithe suntasacha ar astaíochtaí gás ceaptha teasa (GCT) i ngach tír.

               Mar gheall ar an ídiú mór breoslaí iontaise, tagann méideanna móra astaíochtaí GCT ó ghníomhaíocht na loingseoireachta domhanda, rud a chuireann leis an athrú aeráide. Meastar gur thart ar 2-3 faoin gcéad d'astaíochtaí domhanda GCT iad na hastaíochtaí GCT a thagann ó mhuiriompair idirnáisiúnta. Is mó an méid sin ná na hastaíochtaí ó aon Bhallstát eile. Dá mba thír í an earnáil loingseoireachta, bheadh sí ar an séú tír ba mheasa ar domhan ó thaobh astaíochtaí de. Tá tionchar na hearnála ar leibhéal an Aontais chomh mór céanna: in 2015, loingseoireacht an Aontais ba chúis le 13% d'astaíochtaí foriomlána gás ceaptha teasa ón earnáil iompair
                  1
               . Mar sin féin, is é an muiriompar an taon earnáil amháin nach dtéitear i ngleic léi go sonrach le cuspóir laghdaithe astaíochtaí de chuid an Aontais nó bearta maolaithe sonracha.

               Sa todhchaí, is dóchúil go méadófar ar mhéideanna trádála muiriompartha, agus tiocfaidh méadú suntasach ar astaíochtaí GCT a bhaineann leis dá bharr mura gcuirfear bearta maolaithe i bhfeidhm gan mhoill. De réir staidéar
                  2
                a rinne an Eagraíocht Mhuirí Idirnáisiúnta (IMO), ag brath ar a dtitfidh amach maidir leis an ngeilleagar agus le cúrsaí fuinnimh, d'fhéadfadh fás idir 50% agus 250% teacht ar astaíochtaí ón loingseoireacht dhomhanda faoi 2050. Ar leibhéal an Aontais, tháinig méadú 48% ar astaíochtaí CO2 ón muiriompar idir 1990 agus 2008, agus meastar go dtiocfaidh méadú 86% os cionn leibhéil 1990 orthu faoi 2050 in ainneoin gur ghlac IMO íoschaighdeáin éifeachtúlachta do longa in 2011
                  3
               . Mura ndéanfar aon rud chun dul i ngleic leis an hastaíochtaí seo, tá baol ann go mbainfí an bonn de spriocanna Chomhaontú Pháras agus de na hiarrachtaí eile a rinneadh in earnála eile.

               Agus é i mbun obair leantach a dhéanamh ar an bPáipéar Bán maidir le hiompar a foilsíodh in 2011, ghlac an tAontas straitéis in 2013 chun astaíochtaí muirí a thabhairt isteach de réir a chéile faoi chuimse pholasaí an Aontais maidir le hastaíochtaí gás ceaptha teasa a laghdú
                  4
               . Mar chéad chéim, i mí Aibreáin 2015 ghlac Parlaimint na hEorpa agus an Chomhairle Rialachán (AE) 2015/757
                  5
                maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (Rialachán “MRV an Aontais”), rialachán ar comhlánaíodh é in 2016 le dhá Rialachán Tarmligthe
                  6
                agus dhá Rialachán Cur Chun Feidhme
                  7
               . Cuireadh Rialachán MRV an Aontais i dtoll a chéile d'fhonn na cuspóirí seo a leanas a bhaint amach:

               –Sonraí astaíochta CO2 cuimsitheacha fíoraithe a bhailiú maidir le gach long (is mó ná 5000 olltonnáiste) a thagann isteach i gcalafoirt de chuid an Limistéir Eorpaigh Eacnamaíoch (LEE), lena náirítear astaíochtaí CO2 ó na longa sin agus iad i gcalafoirt;

               –Faisnéis chuimsitheach a sholáthar a thacóidh le cinntí ceaptha beartas agus le huirlisí beartais a chur chun feidhme amach anseo, mar aon le foráil a dhéanamh maidir le cuspóirí nó bearta idirnáisiúnta a chur chun feidhme (e.g. maidir le héifeachtúlacht fuinnimh);

               –An trédhearcacht is gá i dtaobh sonraí a sholáthar chun glacadh teicneolaíochtaí nua agus beart oibríochtúla a spreagadh chun longa a dhéanamh níos glaise.

               De réir Rialachán MRV an Aontais, tá ceangal ar chuideachtaí loingseoireachta a nastaíochtaí bliantúla CO2 agus faisnéis ábhartha eile a thagann as aistir a long chuig calafoirt LEE nó uathu, agus laistigh de chalafoirt LEE, tá ceangal orthu an méid sin a thuairisciú chomh maith le faisnéis ábhartha eile a eascraíonn as sin. Cuireadh tús le hoibleagáid a chur ar chuideachtaí loingseoireachta in 2017 nuair a ullmhaíodh pleananna faireacháin agus nuair a cuireadh faoi bhráid fíoraitheoirí creidiúnaithe iad. Cuireadh tús le faireachán a dhéanamh ar ídiú breosla, astaíochtaí CO2 agus ar éifeachtúlacht fuinnimh in 2018 agus táthar ag súil leis na chéad tuarascálacha astaíochtaí in Aibreán 2019.

               In 2016, nuair a tháinig Comhaontú Pháras i bhfeidhm agus nuair a glacadh Rialachán MRV an Aontais, ghlac an Coiste um Chaomhnú an Chomhshaoil Mhuirí (MPEC) de chuid IMO leasuithe ar Choinbhinsiún MARPOL lena mbunaítear an creat dlí maidir le córas domhanda éigeantach bailithe sonraí le haghaidh ídiú ola breosla long (“DCS domhanda ó IMO”). Socraíodh mionsonraí agus módúlachtaí cur chun feidhme DCS domhanda ó IMO níos déanaí trí “treoirlínte” arna nglacadh ag MEPC 70 i nDeireadh Fómhair 2016 agus ag MEPC 71 i mí Iúil 2017. Faoi DCS domhanda ó IMO, cuirfear tús le hoibleagáidí faireacháin in 2019, agus cuirfear tús le tuairisciú in 2020.

               Mar thoradh air sin, ó Eanáir 2019 ar aghaidh, beidh ar longa a dhéanann gníomhaíochtaí muiriompair a bhaineann le LEE, beidh orthu ceanglais faireacháin agus tuairiscithe a chomhlíonadh ar cheanglais faoi Rialachán MRV an Aontais agus faoi DCS domhanda ó IMO araon.

               Bhíothas ag súil leis, i Rialachán MRV an Aontais, gurbh ann don dá chóras faireacháin, tuairiscithe agus fíoraithe ar leibhéal an Aontais agus ar an leibhéal domhanda. Luaitear an méid seo a leanas in Airteagal 22 den Rialachán seo: "I gcás ina dtagtar ar chomhaontú idirnáisiúnta ar chóras domhanda faireacháin, tuairiscithe agus fíoraithe d'astaíochtaí gás ceaptha teasa ( ...), déanfaidh an Coimisiún athbhreithniú ar an Rialachán seo agus molfaidh sé, más iomchuí, leasuithe ar an Rialachán seo ionas go náiritheofar ailíniú leis an gcomhaontú idirnáisiúnta sin."

               Is é príomhchuspóir an togra seo Rialachán MRV an Aontais a leasú chun aird iomchuí a thabhairt ar DCS domhanda nua ó IMO, le gur féidir cuíchóiriú a dhéanamh agus obair riaracháin a laghdú le haghaidh cuideachtaí agus údaráis riaracháin a mhéid agus is féidir, agus cuspóirí Rialachán MRV an Aontais á gcaomhnú san am céanna.

               ·Comhsheasmhacht le forálacha beartais atá sa réimse beartais cheana

               Tá na hathruithe atá beartaithe ar Rialachán MRV an Aontais i gcomhréir le forálacha beartais sa réimse sin ionas nach mbainfidís an bonn de na príomhchuspóirí atá á saothrú ag córas MRV an Aontais, agus ar leibhéal níos ginearálta, tá siad i gcomhréir le beartas aeráide an Aontais. Go háirithe, is é is aidhm don togra an tionchar dearfach atá á thuar i dtaobh Rialachán MRV an Aontais a chaomhnú maidir le sonraí cuimsitheacha fíoraithe a bhailiú, cinntí ceaptha beartas a dhéanamh ar bhonn eolach amach anseo agus glacadh beart éifeachtúlachta fuinnimh agus iompraíochtaí a dhreasú sa loingseoireacht.

               Anuas air sin, saothraítear, leis an togra seo an cur chuige a leagtar síos i mbeartais eile de chuid an Aontais i dtaobh astaíochtaí a laghdú, beartais ina bhfuil ról bunúsach ag faireachán, tuairisciú agus fíorú ar astaíochtaí gás ceaptha teasa chun a áirithiú go gcuirfear beartais an Aontais chun feidhme go héifeachtúil, amhail faoin gcóras trádála ar lamháltais le haghaidh astaíochtaí gás ceaptha teasa. Tá an togra i gcomhréir leis na forálacha maidir le trédhearcacht faoi chóras trádála astaíochtaí an Aontais (ETS), lena náirítear fíorú ag tríú páirtithe.

               ·Comhsheasmhacht le beartais eile de chuid an Aontais

               Chuir an tAontas an Rannchuidiú Arna Chinneadh go Náisiúnta ('NDC') de chuid Aontais agus a mBallstát faoi bhráid UNFCCC i mí an Mhárta 2015, lena dtugtar gealltanas maidir le sprioc cheangailteach de laghdú intíre 40 % ar a laghad ar astaíochtaí GCT sa gheilleagar i gcoitinne faoi bhun leibhéil 1990, faoin mbliain 2030, i gcomhréir le creat beartais aeráide agus fuinnimh 2030 arna fhormheas ag an gComhairle Eorpach i mí Dheireadh Fómhair 2014 agus arna ghlacadh sa dlí ó shin i leith
                  8
               . Ní mór do gach earnáil cuidiú leis an aistriú ísealcharbóin agus le comhaontú Pháras.

               Tá an togra i gcomhréir leis an straitéis maidir le soghluaisteacht astaíochtaí ísle, straitéis lena dtugtar aghaidh ar ghníomhaíochtaí chun astaíochtaí GCT san iompar a laghdú a thuilleadh, mar chuid d'iarrachtaí leathana ar dhícharbónú arna ndéanamh agus arna ngealladh ag an Aontas, lena náirítear le haghaidh fhís 2030
                  9
               .

               Trí fhaisnéis chuimsitheach a sholáthar i dtaobh astaíochtaí CO2 ó longa ar leith, beidh Rialachán MRV an Aontais ina bhunchloch chun cinnteoireacht ar leibhéal an Aontais a éascú amach anseo agus chun beartais aeráide a d'fhéadfadh a bheith ann amach anseo a rialú san earnáil seo. Tugann an togra seo cosaint don bhunphrionsabal sin. Is céim mhaith chun tosaigh é go bhfuil Rialachán MRV an Aontais ann mar ionstraim beartais de chuid an Aontais agus féadfar é a úsáid chun tuilleadh forbairt beartais a dhéanamh.

               Ina theannta sin, tá an togra i gcomhréir leis an bprionsabal “tús áite d'éifeachtúlacht fuinnimh” de chuid an Aontais Fhuinnimh, mar ba cheart go gcuirfeadh sé feabhas ar chur chun feidhme beart éifeachtúlachta fuinnimh san earnáil loingseoireachta.

               2.BUNÚS DLÍ, COIMHDEACHT AGUS COMHRÉIREACHT

               ·Bunús dlí

               Déantar le hAirteagal 191 go hAirteagal 193 den Chonradh ar Fheidhmiú an Aontais Eorpaigh (CFAE) inniúlachtaí AE i réimse an athraithe aeráide a dheimhniú agus a shonrú. Is é Airteagal 192 CFAE an bunús dlí don togra seo.

               ·Coimhdeacht (maidir le hinniúlacht neamheisiach)

               I gcomhréir le prionsabal na coimhdeachta a leagtar amach in Airteagal 5 den Chonradh ar an Aontais Eorpaigh, ní féidir cuspóirí an togra seo a bhaint amach ach amháin trí thogra ón gCoimisiún ar leibhéal an Aontais ar an ábhar go bhfuil sé mar aidhm aige reachtaíocht an Aontais atá ann a leasú.

                  Buntáiste a bhaineann le sonraí faoi astaíochtaí agus éifeachtúlacht fuinnimh long ar leibhéal an Aontais a bhailiú agus a fhoilsiú is ea go bhfuil na torthaí go hiomlán inchomparáide agus iad bunaithe ar thacar aonair ceanglas. Is fearr a chuidíonn an méid sin le bacainní margaidh a bhaint de cheal faisnéise.

               ·Comhréireacht

               Tá an togra i gcomhréir le prionsabal na comhréireachta toisc nach dtéann sé thar a bhfuil riachtanach chun cuspóirí Rialachán MRV an Aontais a bhaint amach, ach áirítear feidhmiú cuí an mhargaidh inmheánaigh agus iomaíochas thionscal loingseoireachta na hEorpa leis.

               ·An rogha ionstraime

               Is ann don togra seo le haghaidh Rialachán leasaitheach toisc gur togra é chun leasú a dhéanamh ar Rialachán MRV an Aontais atá ann faoi láthair.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               ·Meastóireachtaí ex post/seiceálacha oiriúnachta ar an reachtaíocht atá ann cheana

               Is fiú a thabhairt faoi deara anseo go ndéantar athbhreithniú ar Rialachán MRV an Aontais gan meastóireacht roimh ré toisc nárbh fhéidir sin a dhéanamh ach amháin i dtreo dheireadh na bliana 2019, tar éis thabhairt i gcrích an chéad timthrialla comhlíontachta. Dá bhrí sin, níor chuid den obair ullmhúcháin é meastóireacht a dhéanamh ar Rialachán MRV an Aontais agus ní raibh aon tionchar aige sin ar na roghanna beartais.

               ·Comhairliúcháin leis na páirtithe leasmhara

               Tá na modhnuithe atá beartaithe ar Rialachán MRV an Aontais a bheag nó a mhór i gcomhréir leis na hábhair spéise a léirigh na páirtithe leasmhara sna freagraí a thug siad mar chuid den chomhairliúchán poiblí ar líne agus sa ríomhshuirbhé spriocdhírithe. Eagraíochtaí de chuid na sochaí sibhialta, comhlachtaí creidiúnaithe náisiúnta, institiúidí taighde agus saoránaigh/daoine aonair, tacaíonn siad uile leis an tuairim gur gá roinnt cuspóirí a chaomhnú nuair a leasaítear Rialachán MRV an Aontais. Áirítear ar na cuspóirí sin feasacht a mhúscailt maidir le hastaíochtaí a laghdú, faisnéis chuimsitheach a sholáthar do ghníomhaithe margaidh faoi ídiú breosla agus éifeachtúlacht fuinnimh agus sonraí a bhailiú chun beartais a cheapadh ar bhonn eolach. Maidir leis an earnáil loingseoireachta, áfach, is í an phríomhthosaíocht an tualach riaracháin a laghdú. Tacaíonn Ballstáit LEE agus fíoraitheoirí MRV an Aontais go forleathan leis na cuspóirí sin freisin, go háirithe maidir le sonraí iontaofa a bhailiú chun beartais a fhorbairt amach anseo agus obair riaracháin a laghdú a oiread agus is féidir.

               ·Bailiú agus úsáid saineolais

               Braitheann staidéar réamhmheastacháin maidir le hastaíochtaí ar shonraí ábhartha ón 3ú staidéar GCT
                  10
                de chuid IMO, agus cuireadh na réamhmheastacháin sin san áireamh, go háirithe i ndáil le hastaíochtaí agus le réamhaisnéisí i leith astaíochtaí i dtionscail na loingseoireacht idirnáisiúnta, chomh maith leis na laghduithe ar astaíochtaí a d'fhéadfadh teacht ó bhearta teicniúla agus oibríochtúla sa loingseoireacht idirnáisiúnta.

               ·Doiciméad Inmheánach Oibre - measúnú tionchair

               Tá measúnú tionchair curtha i dtoll a chéile chun a fháil amach cé na gnéithe de Rialachán MRV an Aontais a d'fhéadfaí a ailíniú le gnéithe DCS domhanda ó IMO. Déanann an doiciméad seo an measúnú tionchair a bhí ag gabháil leis an togra in 2013 a chomhlánú, measúnú a raibh meastachán ar na costais a bhaineann le Rialachán MRV an Aontais ann freisin. Anuas air sin, an Doiciméad Inmheánach oibre nua ina bhfuil an measúnú tionchair sin, cuireann sé leis an measúnú tionchair tosaigh a foilsíodh i mí an Mheithimh 2017 agus leis an gcomhairliúchán poiblí a tugadh i gcrích i mí na Nollag 2017.

               Rinne Bord um Ghrinnscrúdú Rialála an Choimisiúin Eorpaigh dréachttuarascáil den mheasúnú tionchair a mheas agus thug tuairim dhearfach uaidh ina leith an 13 Iúil 2018. Rinne an bord moltaí chun tuilleadh feabhais a chur ar an tuarascáil, agus déantar tagairt do na moltaí sin sa tuarascáil athbhreithnithe. Is féidir an Achoimre Feidhmiúcháin ar an measúnú tionchair agus an tuairim ón mBord um Ghrinnscrúdú Rialála a fháil ar shuíomh gréasáin an Choimisiúin
                  11
               .

               Agus aird á tabhairt ar an ngá atá ann príomhchuspóirí Rialachán MRV an Aontais a chaomhnú, fuarthas réidh le dhá chineál ailínithe ag an tús: Rialú agus tuairisciú ar CO2. Measadh nárbh aon rogha í an rialú a ailíniú toisc gurbh é a bheadh i gceist nárbh fhéidir leis an Aontas agus na Ballstáit sonraí maidir le hastaíochtaí a bhailiú ach amháin ó longa a bhfuil bratach de chuid an Aontais ar foluain acu, rud a chuirfeadh as an áireamh astaíochtaí GCT a thagann ó longa nach bhfuil bratach de chuid an Aontais ar foluain acu agus iad i mbun muiraistear idir calafoirt LEE. Ina theannta sin, dá ndéanfaí tuairisciú CO2 a ailíniú, d’fhágfadh sin nach dtabharfadh longa tuairisciú ar shonraí maidir le hastaíochtaí CO2. Thiocfadh sé sin salach ar fad ar chuspóir Rialachán MRV an Aontais, a bhfuil baint aige le feidhmíocht astaíochtaí CO2 long agus leis an tionchar atá acu ar an aeráid.

               Agus aird á tabhairt ar na teorainneacha sin, rinneadh measúnú ar thrí rogha beartais sa mheasúnú tionchair:

               Rogha 1 - Cás Bunlíne

               Léiríonn an rogha seo cad a tharlódh mura ndéanfaí aon bheart.

               Rogha 2 - Cuíchóiriú

               Rinneadh roghanna ailínithe difriúla a mheasúnú sa chás seo, maidir le: raon feidhme, sainmhínithe, paraiméadair faireacháin, pleananna faireacháin agus teimpléid, fíorú agus trédhearcacht.

               Rogha 3 - ardchóineasú

               Faoin rogha seo, leasófaí Rialachán MRV an Aontais chun a chuid gnéithe teicniúla uile a chomhchuibhiú le DCS domhanda ó IMO, agus an baol ann go mbainfí an bonn den tionchar margaidh a rabhthas ag súil leis.

               Tháinig na conclúidí seo a leanas as an gcomparáid idir na trí rogha:

               Má dhéantar na sainmhínithe, na paraiméadair faireacháin agus na pleananna agus na teimpléid faireacháin a ailíniú mar is cuí, chuidíonn sé sin leis an ualach riaracháin a laghdú do chuideachtaí loingseoireachta agus d'údaráis náisiúnta, agus déanann sé comhlíonadh na noibleagáidí tuairiscithe faoin dá chóras a éascú.

               Mar sin féin, ní chuireann an méid sin na cuspóirí atá á saothrú ag Rialachán MRV reatha an Aontais i mbaol, ná ní chuireann sé an tionchar dearfach atá á thuar ina leith i mbaol.

               Os a choinne sin, dá ndéanfaí gnéithe amhail raon feidhme, fíorú agus trédhearcacht a ailíniú, dhéanfaí dochar mór do na cuspóirí atá á saothrú le Rialachán MRV an Aontais, agus ní haon scéal cinnte é go gcuideodh sin leis an ualach riaracháin a laghdú a bheag nó a mhór. Dá mbeadh ailíniú ann ó thaobh trédhearcachta de, chaillfí an buntáiste a bhaineann le sonraí maidir le héifeachtúlacht fuinnimh a bheith ar fáil ar leibhéal na long, is é sin, glacadh na mbeart sin a dhreasú. Dá ndéanfaí ceanglais fíorúcháin a ailíniú, b'ionann sin agus fáil réidh leis an gcóras fíoraithe tríú páirtí neamhspleách agus aonchineálach. Ar deireadh, dá ndéanfaí an raon feidhme a ailíniú, d'fhágfadh sin gur neamhiomlán a bheadh an fhaisnéis faoi astaíochtaí a bhaineann le LEE.

               Dá bhrí sin, is é Rogha 2 (Cuíchóiriú) rogha na tosaíochta, agus maidir le gnéithe amhail sainmhínithe, paraiméadair faireacháin agus pleananna agus teimpléid faireacháin, moltar iad sin a ailíniú de réir mar is iomchuí.

               ·Oiriúnacht rialála agus simpliú

               Leis an gcur chuige cuíchóirithe atá beartaithe, laghdófaí na hiarrachtaí comhlíonta murab ionann agus an cás ‘gnó mar is gnách'. Faoi mar a mhínítear thuas, bheadh an méid sin ina chuidiú leis an ualach riaracháin a laghdú do chuideachtaí loingseoireachta agus le comhlíonadh na noibleagáidí tuarascálacha a éascú faoin dá chóras faireacháin, tuairiscithe agus fíorúcháin. Sa chomhthéacs sin, san athbhreithniú atá beartaithe ar Rialachán MRV an Aontais, meastar go gcumhdófar riachtanais REFIT lena gceanglaítear na féidearthachtaí a fhiosrú i dtaca le simpliú a dhéanamh ar reachtaíocht an Aontais agus le feabhas a chur ar a éifeachtúlacht.

               ·Cearta bunúsacha

               Urramaítear sa togra seo na cearta bunúsacha agus comhlíontar na prionsabail a aithnítear go háirithe i gCairt um Chearta Bunúsacha an Aontais Eorpaigh. Go háirithe, cuidíonn an togra seo leis an gcuspóir go dtabharfaí ardleibhéal cosanta don chomhshaol i gcomhréir le prionsabal na forbartha inbhuanaithe, mar a leagtar síos in Airteagal 37 de Chairt um Chearta Bunúsacha an Aontais Eorpaigh.

               4.IMPLEACHTAÍ BUISÉADACHA

               Níl aon impleacht ag an togra do bhuiséad an Aontais.

               5.GNÉITHE EILE ATÁ LE FORBAIRT

               ·Míniúchán mionsonraithe ar fhorálacha sonracha an togra

               Mar fhreagairt ar an dul chun cinn atá déanta ag an gCoiste um Chaomhnú an Chomhshaoil Mhuirí (MEPC) ag a chuid cruinnithe i nDeireadh Fómhair 2016 agus i mí Iúil 2017, tráth a ghlac sé treoirlínte iomchuí maidir le DCS domhanda ó IMO, thug an Coimisiún faoin anailís faoi Airteagal 22 de Rialachán MRV an Aontais.

               Is é is aidhm don togra seo an tualach riaracháin do longa a dhéanann gníomhaíochtaí muiriompair a gcumhdaítear faoi Rialachán MRV an Aontais agus faoi DCS domhanda ó IMO a laghdú, agus is é is aidhm dó freisin cuspóirí sonracha ghníomhaíocht an Aontais sa réimse sin a chaomhnú.

               Dá bhrí sin, beartaítear na leasuithe seo a leanas a dhéanamh:

               1.Sna sainmhínithe ar “cuideachta” agus ar “tréimhse tuairiscithe” mar aon le freagracht maidir le hoibleagáidí faireacháin agus tuairiscithe i gcás “athruithe ar chuideachta”, cuirfear na forálacha comhthreomhara DCS domhanda ó IMO san áireamh. Leis sin áiritheofar go ndéanfaidh na heintitis dlíthiúla céanna faireachán agus tuairisciú de réir tréimhsí tuairiscithe a ríomhtar ar bhealach comhchosúil maidir lena longa atá i mbun gníomhaíochtaí muiriompair a bhaineann le LEE faoi Rialachán MRV an Aontais agus faoi DCS domhanda ó IMO. Chun an méid sin a chur i gcrích, déanfar Airteagal 3 agus Airteagal 11(2) de Rialachán MRV an Aontais a leasú.

               2.Forálacha DCS domhanda ó IMO maidir le sonraí a bhfuil faireachán agus tuairisciú le déanamh orthu go bliantúil, ba cheart iad a chur san áireamh chun a áirithiú go mbaileofar sonraí cuíchóirithe i dtaobh gníomhaíochtaí long a thagann faoin dá chóras. Chun an méid sin a chur i gcrích, ba cheart é a bheith ina pharaiméadar éigeantach “meálasta” a shainmhíniú agus a thuairisciú agus ba cheart “lastas a iompraítear” a choinneáil mar pharaiméadar faireacháin roghnach do na cuideachtaí sin atá toilteanach ríomh mheánéifeachtúlacht fuinnimh a long a thabhairt bunaithe ar lastas a iompraítear. Ba cheart an sainmhíniú DCS domhanda ó IMO “uaireanta atá curtha thart” a chur isteach in áit an pharaiméadair “am a chaitear ar muir”. Ar deireadh, ba cheart “achar arna thaisteal” a ríomh ar bhonn na roghanna a choinnítear faoi threoirlínte ábhartha DCS ó IMO. Chun an méid sin a chur i gcrích, déanfar Airteagail 6(3), 9(1), 10, 11(3), 21(2) agus Iarscríbhinn II, litir A(1) de Rialachán MRV an Aontais a leasú.

               3.Ba cheart ábhar íosta pleananna faireacháin a chuíchóiriú chun “Treoirlínte maidir le forbairt Plean Bainistithe um Éifeachtúlacht i bhFuinneamh Long (SEEMP)” de chuid IMO a chur san áireamh, seachas i gcás na bhforálacha sin atá riachtanach chun a áirithiú gur ar shonraí a bhaineann leis an Aontas amháin a dhéanfar faireachán agus tuairisciú faoi Rialachán MRV an Aontais. Chun an méid sin a chur i gcrích, déanfar Airteagal 6(3) de Rialachán MRV a leasú.

               Os a choinne sin, ba cheart roinnt gnéithe ábhartha de Rialachán MRV an Aontais a choinneáil. Seo a leanas na saintréithe sin:

               1.Coinneofar an raon feidhme ó thaobh long agus gníomhaíochtaí de faoi Rialachán MRV an Aontais (i dtreo is go gcumhdófar tromlach na long a bhfuil breis is 5000 olltonnáiste iontu agus a théann isteach i gcalafoirt chun críocha muiriompair). Gníomhaíochtaí long nach meastar go mbaineann siad le muiriompar amhail dreidireacht, píblínte a leagan agus iad sin a thacaíonn le gníomhaíochtaí suiteálacha amach ón gcósta, is amhlaidh nach raibh na gníomhaíochtaí sin faoi réir ceanglais faireacháin agus tuairiscithe roimhe seo agus ní athrófar sin.

               2.Anuas air sin, déanfar faireachán agus tuairisciú ar leithligh ar astaíochtaí CO2 ó longa atá laistigh de chalafoirt an Aontais ar mhaithe le dreasachtaí a thabhairt ionas go núsáidfear bearta atá ar fáil lena laghdófar astaíochtaí CO2 laistigh de chalafoirt an Aontais agus ionas go nardófar feasacht i dtaobh astaíochtaí ó ón loingseoireacht. Ina theannta sin, déanfar faireachán agus tuairisciú ar shonraí maidir le muiraistir in aon Bhallstát de chuid an Aontais ionas gur féidir le húdaráis na mBallstát sonraí cuimsitheacha agus inchomparáide a bheith acu maidir le hastaíochtaí a loingseoireachta náisiúnta. Na forálacha MRV reatha maidir le sonraí a bheith á bhfíorú ag tríú páirtithe creidiúnaithe, coinneofar iad chun cuspóir an Aontais a chaomhnú, is é sin, faisnéis atá cuimsitheach agus inchomparáide le himeacht ama a sholáthar ar mhaithe le tuilleadh cinnteoireachta ar leibhéal an Aontais agus ar an leibhéal domhanda.

               3.Ina theannta sin, forálacha Rialachán MRV an Aontais maidir le sonraí faoi astaíochtaí CO2 ó longa aonair agus faoina néifeachtúlacht fuinnimh a fhoilsiú, coinneofar iad chun cuidiú le fáil réidh le bacainní sa mhargadh atá ag cur isteach ar theicneolaíochtaí agus iompraíochtaí atá níos éifeachtúla ó thaobh fuinnimh de a ghlacadh san earnáil sin.

               2019/0017 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) 2015/757 chun aird iomchuí a thabhairt ar an gcóras domhanda bailithe sonraí le haghaidh sonraí faoi ídiú ola breosla long

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  12
               ,

               Ag féachaint don tuairim ó Choiste na Réigiún
                  13
               ,

               Ag gníomhú dóibh i gcomhréir leis an ngnáthnós imeachta reachtach
                  14
               ,

               De bharr an méid seo a leanas:

               (1)Bíonn tionchar ag muiriompar ar an aeráid dhomhanda, mar thoradh ar astaíochtaí dé-ocsaíde carbóin (CO2) ón loingseoireacht. In 2015, ba ón muiriompar a tháinig 13% d'astaíochtaí foriomlána gás ceaptha teasa earnáil iompair an Aontais
                  15
               . Tá an loingseoireacht mhuirí idirnáisiúnta fós ar an aon mhodh iompair amháin nach náirítear sa ghealltanas atá tugtha ag an Aontas na hastaíochtaí gás ceaptha teasa a laghdú.

               (2)Ba cheart do gach earnáil den gheilleagar rannchuidiú leis na laghduithe astaíochtaí sin a bhaint amach i gcomhréir leis an ngealltanas a thug na comhreachtóirí mar a léirítear i Rialachán (AE) 2018/842 ó Pharlaimint na hEorpa agus ón gComhairle
                  16
                agus le Treoir (AE) 2018/410 ó Pharlaimint na hEorpa agus ón gComhairle
                  17
               .

               (3)Leis an Rún ó Pharlaimint na hEorpa i bhFeabhra 2014 maidir le creat 2030 i gcomhair beartais aeráide agus fuinnimh, iarradh ar an gCoimisiún agus ar na Ballstáit sprioc cheangailteach 2030 a leagan síos don Aontas, sprioc arb é atá inti laghdú 40% a dhéanamh ar astaíochtaí gás ceaptha teasa i gcomparáid le leibhéil 1990. Thug Parlaimint na hEorpa dá haire freisin go gcaithfeadh gach earnáil den gheilleagar a bheith ina rannchuidiú le hastaíochtaí gás ceaptha teasa a laghdú chun go bhféadfaidh an tAontas a chion féin a dhéanamh ó thaobh iarrachtaí domhanda de.

               (4)Ina Conclúidí an 24 Deireadh Fómhair 2014, d'fhormhuinigh an Chomhairle Eorpach sprioc cheangailteach de chuid an Aontais chun laghdú intíre 40% ar a laghad ar astaíochtaí gás ceaptha teasa a bhaint amach faoi 2030 i gcomparáid le 1990. Luaigh an Chomhairle Eorpach freisin a thábhachtaí atá sé astaíochtaí gás ceaptha teasa agus na baoil a bhaineann le spleáchas ar bhreoslaí iontaise san earnáil iompair a laghdú agus d'iarr sí ar an gCoimisiún scrúdú breise a dhéanamh ar ionstraimí agus ar bhearta le haghaidh cur chuige cuimsitheach a bheadh neodrach ó thaobh na teicneolaíochta de, lena náirítear laghdú astaíochtaí, foinsí inathnuaite fuinnimh agus éifeachtúlacht fuinnimh san iompar a chur chun cinn.

               (5)Mar fhorbairt ar an bPáipéar Bán maidir le hiompar
                  18
                ó 2011, ghlac an Coimisiún straitéis in 2013 chun astaíochtaí muirí a thabhairt isteach de réir a chéile faoi chuimse bheartas an Aontais maidir le hastaíochtaí gás ceaptha teasa a laghdú
                  19
               .

               (6)I mí Aibreáin 2015, ghlac Parlaimint na hEorpa agus an Chomhairle Rialachán (AE) 2015/757 maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar
                  20
               ("Rialachán MRV an Aontais”), rialachán ar comhlánaíodh é in 2016 le dhá Rialachán Tarmligthe
                  21
                agus dhá Rialachán Cur Chun Feidhme
                  22
               . Is é is aidhm do Rialachán MRV an Aontais sonraí a bhailiú faoi astaíochtaí ón loingseoireacht ar mhaithe le ceapadh beartas breise agus chun laghduithe astaíochtaí a dhreasú trí fhaisnéis faoi éifeachtúlacht long a chur ar fáil do mhargaí ábhartha. Le Rialachán MRV an Aontais, cuirtear d'oibleagáid ar chuideachtaí faireachán, tuairisciú agus fíorú a dhéanamh ar ídiú breosla, ar astaíochtaí CO2 agus ar éifeachtúlacht a long ó thaobh fuinnimh de agus iad ar muiraistir chuig calafoirt an Limistéir Eorpaigh Eacnamaíoch (LEE) agus uathu, agus é sin a dhéanamh ar bhonn bliantúil ó 2018 ar aghaidh. Tá feidhm ag an méid sin maidir le hastaíochtaí CO2 laistigh de chalafoirt LEE. Táthar ag súil leis na chéad tuarascálacha astaíochtaí faoin 30 Aibreán 2019.

               (7)Luaitear in Airteagal 22 de Rialachán MRV an Aontais, i gcás ina dtagtar ar chomhaontú idirnáisiúnta faoi chóras domhanda faireacháin, tuairiscithe agus fíorúcháin, go ndéanfaidh an Coimisiún athbhreithniú ar Rialachán MRV an Aontais agus go molfaidh sé, más iomchuí, leasuithe ar an Rialachán ionas go náiritheofar ailíniú leis an gcomhaontú idirnáisiúnta sin.

               (8)Gheall an tAontas agus a Bhallstáit, faoi Chomhaontú Pháras a glacadh i Nollaig 2015 ag an 21ú Comhdháil de na Páirtithe i gCreatChoinbhinsiún na Náisiún Aontaithe ar an Athrú Aeráide (UNFCCC)
                  23
               , gheall siad sprioc maidir le hastaíochtaí a laghdú rud a bheidh infheidhme ar fud an gheilleagair. Tá iarrachtaí á ndéanamh anois le hastaíochtaí idirnáisiúnta muirí a theorannú tríd an Eagraíocht Mhuirí Idirnáisiúnta (IMO) agus ba cheart na hiarrachtaí sin a spreagadh. I mí Dheireadh Fómhair 2016 ghlac IMO
                  24
                córas bailithe sonraí le haghaidh ola breosla long (“DCS domhanda ó IMO”).

               (9)I bhfianaise an dá chóras faireacháin, tuairiscithe agus fíorúcháin sin a bheith ann, rinne an Coimisiún measúnú de bhun Airteagal 22 de Rialachán MRV an Aontais ar an gcaoi a bhféadfaí an dá chóras sin a ailíniú chun an tualach riaracháin a laghdú do longa, agus cuspóirí Rialachán MRV an Aontais á gcaomhnú ag an am céanna.

               (10)Léiríodh sa mheasúnú tionchair go bhféadfadh páirtailíniú ar an dá chóras faireacháin, tuairiscithe agus fíorúcháin rannchuidiú leis an ualach riaracháin a laghdú do chuideachtaí loingseoireachta, agus príomhchuspóirí Rialachán MRV an Aontais á gcaomhnú ag an am céanna. Mar sin féin, níor cheart, mar thoradh ar pháirtailíniú den sórt sin, aon mhodhnú a dhéanamh ar rialachas, raon feidhme, fíorú, trédhearcacht ná ceanglais tuairiscithe CO2 Rialachán MRV an Aontais ar an ábhar go mbainfeadh sé an bonn ó thalamh dá chuspóirí agus go gcuirfeadh sé isteach ar éifeachtacht an Rialacháin tionchar a imirt ar chinntí ceaptha beartas a dhéanamh ar bhonn eolach amach anseo agus ar ghlacadh beart agus iompraíochtaí éifeachtúla ó thaobh fuinnimh a dhreasú sa loingseoireacht. Ba cheart, mar sin, le haon leasuithe ar Rialachán MRV an Aontais, teorainn a chur le hailíniú DCS domhanda ó IMO i ndáil le sainmhínithe, paraiméadair faireacháin, pleananna faireacháin agus teimpléid.

               (11)Ba cheart a áirithiú, le leasuithe ar Rialachán MRV an Aontais, gurb iad na heintitis dhlíthiúla chéanna atá freagrach as faireachán a dhéanamh le linn tréimhsí tuairiscithe a ríomhtar ar an gcaoi chéanna i gcás ina dtagann gníomhaíochtaí loinge faoin dá chóras. Dá réir sin, ba cheart na sainmhínithe a bhaineann le cuideachtaí agus tréimhsí tuairiscithe, lena náirítear tuairisciú i gcás athrú cuideachtaí, ba cheart iad a leasú chun aird a thabhairt ar fhorálacha IMO.

               (12)Forálacha DCS domhanda ó IMO maidir le sonraí a bhfuil faireachán agus tuairisciú le déanamh orthu go bliantúil, ba cheart iad a chur san áireamh chun a áirithiú go mbaileofar sonraí cuíchóirithe i dtaobh gníomhaíochtaí long a thagann faoin dá chóras. Chun an méid sin a chur i gcrích, ba cheart an paraiméadar “meálasta” a thuairisciú ach ba cheart “lastas a iompraítear” a choinneáil ar bhonn deonach. Ba cheart an sainmhíniú DCS ó IMO “uaireanta atá curtha thart” a chur isteach in ionad “am a chaitear ar muir”. Ar deireadh, ba cheart “achar arna thaisteal” a ríomh ar bhonn DCS domhanda ó IMO
                  25
               chun an tualach riaracháin a laghdú.

               (13)Ba cheart ábhar pleananna faireacháin a chuíchóiriú chun aird a thabhairt ar DCS domhanda ó IMO seachas i gcás na gcodanna den phlean atá riachtanach chun a áirithiú gur ar shonraí a bhaineann leis an Aontas amháin a dhéanfar faireachán agus tuairisciú faoi Rialachán MRV an Aontais. Dá bhrí sin, ba cheart aon fhorálacha "in aghaidh an mhuiraistir” a choinneáil mar chuid den phlean faireacháin.

               (14)Is gá dáta an iarratais a chur siar chun a áirithiú go gcuirfear faireachán, tuairisciú agus fíorú atá ar bun chun feidhme go comhleanúnach maidir leis an tréimhse tuairiscithe.

               (15)Is é is cuspóir do Rialachán (AE) 2015/757 faireachán, tuairisciú agus fíorú a dhéanamh ar astaíochtaí CO2 ó longa a théann isteach i gcalafoirt LEE agus is é sin an chéid chéim de chur chuige céimneach chun astaíochtaí gás ceaptha teasa a laghdú. Ní féidir leis na Ballstáit é sin a bhaint amach go leordhóthanach ach, de bharr a fhairsinge agus a éifeachtaí, is fearr is féidir é a ghnóthú ar leibhéal an Aontais. Ba cheart aird a thabhairt ar DCS domhanda ó IMO agus áiritheofar leis an Rialachán seo inchomparáideacht agus iontaofacht leanúnach sonraí arna mbailiú bunaithe ar thacar aonair ceanglas. Féadfaidh an tAontas bearta a ghlacadh i gcomhréir le prionsabal na coimhdeachta mar a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú.

               (16)Ba cheart, dá bhrí sin, Rialachán (AE) 2015/757 a leasú dá réir,

               TAR ÉIS AN RIALACHÁN SEO A GHLACADH:

               Airteagal 1

               (1)Leasaítear Airteagal 3 mar a leanas:

               (a)cuirtear an méid seo a leanas in ionad pointe (d):

               "(d)ciallaíonn ‘cuideachta’ úinéir na loinge nó aon eagraíocht nó duine eile amhail an bainisteoir nó an cairtfhostóir forléasta, a ghlac an fhreagracht chuige ón úinéir an long a oibriú, agus a ghlac chuige na dualgais agus na freagrachtaí uile arna bhforchur le Rialachán (AE) Uimh. 336/2006 ó Pharlaimint na hEorpa agus ón gComhairle;”;

               (b)cuirtear an méid seo a leanas in ionad pointe (m):

               “(m)ciallaíonn ‘tréimhse tuairiscithe’ an tréimhse ón 1 Eanáir go dtí an 31 Nollaig, an dá mhí sin san áireamh. I gcás muiraistir a thosaíonn agus a chríochnaíonn in dhá bhliain féilire éagsúla, déanfar na sonraí ábhartha a chur i gcuntas faoin mbliain féilire lena mbaineann;”;

               (c)cuirtear pointe (p) nua isteach:

               “(p)ciallaíonn ‘meálasta’ an difríocht i dtonaí idir toillíocht loinge in uisce a bhfuil dlús coibhneasta 1025 kg/m3 ann ag doimhneacht snámha an tsamhraidh agus éadrom-mheáchan na loinge céanna. Ba cheart doimhneacht snámha an tsamhraidh a thuiscint mar uasdoimhneacht an tsamhraidh mar a dheimhnítear é sa leabhrán cobhsaíochta arna fhormheas ag an Riarachán nó ag an eagraíocht a dtugann sé aitheantas dó.”.

               (2)Leasaítear Airteagal 6 mar a leanas:

               (a)leasaítear mír 3 mar a leanas:

               (i)cuirtear an méid seo a leanas in ionad phointe (a), phointe (b) agus phointe (c):

               “(a)sonraí na loinge, lena náirítear ainm, uimhir aitheantais IMO, cineál na loinge agus ainm na loinge;”;

               “(b)tuairisc ar innill na loinge agus íditheoirí olaí breosla eile agus cineálacha olaí breosla;”;

               “(c)fachtóirí astaíochtaí;".

               (ii)scriostar pointe (d);

               (iii)scriostar pointe (g);

               (iv)i bpointe (h), cuirtear an méid seo a leanas in ionad phointe (iii):

               “(iii)na nósanna imeachta, na freagrachtaí, na foirmlí agus na foinsí sonraí chun uaireanta atá curtha thart a chinneadh agus a thaifeadadh;”;

               (v)cuirtear an méid seo a leanas in ionad phointe (i):

               “(i)cáilíocht sonraí, lena náirítear nósanna imeachta chun bearnaí sonraí a shainaithint;”;

               (3)In Airteagal 9, leasaítear mír 1 mar a leanas:

               (a)cuirtear an méid seo a leanas in ionad phointe (e) agus phointe (f):

               “(e)uaireanta atá curtha thart;”;

               “(f)lastas a iompraítear, ar bhonn deonach;”;

               (4)Leasaítear Airteagal 10 mar a leanas:

               (a)cuirtear an méid seo a leanas in ionad pointe (h):

               "(h)na huaireanta iomlána atá curtha thart;”;

               (5)Leasaítear Airteagal 11 mar a leanas:

               (a)cuirtear an méid seo a leanas in ionad mír 2:

               "2.I gcas ina bhfuil athrú cuideachta ann, cuirfidh an chuideachta a bhí ann roimhe sin faoi bhráid an Choimisiúin agus faoi bhráid údaráis an bhratstáit lena mbaineann, a chóngaraí agus is féidir leis an lá a thabharfar an tathrú i gcrích agus tráth nach déanaí ná trí mhí ina dhiaidh sin, tuarascáil ina gcumhdaítear na heilimintí céanna atá sa tuarascáil astaíochtaí ach í teoranta don tréimhse a bhaineann leis na gníomhaíochtaí a rinneadh faoi fhreagracht na cuideachta sin.”;

               (b)cuirtear pointe (xi) le mír 3(a):

               “(xi)tonnáiste meálasta na loinge;”;

               (6)In Airteagal 21(2), cuirtear an méid seo a leanas in ionad phointe (g):

               “(g)an tam iomlán atá curtha thart;”;

               (7)Leasaítear Iarscríbhinn II i gcomhréir leis an Iarscríbhinn a ghabhann leis an Rialachán seo.

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón 1 Eanáir tar éis bhliain theacht i bhfeidhm an ghnímh seo. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        https://www.eea.europa.eu/data-andmaps/indicators/transportemissionsof-greenhouse-gases/transportemissionsof-greenhouse-gases10

                     (2)

                        http://www.imo.org/en/OurWork/Environment/PollutionPrevention/AirPollution/Pages/Greenhouse-GasStudies2014.aspx.

                     (3)

                        Rún IMO MEPC.203(62).

                     (4)

                        COM (2013) 479.

                     (5)

                        Rialachán (AE) 2015/757 ó Pharlaimint na hEorpa agus ón gComhairle an 29 Aibreán 2015 maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar, agus lena leasaítear Treoir 2009/16/CE, (IO L 123, 19.5.2015, lch. 55).

                     (6)

                        Rialachán Tarmligthe (AE) 2016/2072 maidir le gníomhaíochtaí fíorúcháin agus creidiúnú fíoraitheoirí de bhun Rialachán (AE) 2015/757 (OI L 320, 26.11.2016, lch. 5) agus Rialachán Tarmligthe (AE) 2016/2071 ón gCoimisiún an 22 Meán Fómhair 2016 lena leasaítear Rialachán (AE) 2015/757 ó Pharlaimint na hEorpa agus ón gComhairle maidir leis na modhanna lena ndéantar faireachán ar astaíochtaí dé-ocsaíde carbóin agus na rialacha lena ndéantar faireachán ar fhaisnéis ábhartha eile (IO L 320, 26.11.2016, lch. 1).

                     (7)

                        Rialachán Cur Chun Feidhme (AE) 2016/1927 ón gCoimisiún an 4 Samhain 2016 maidir le teimpléid le haghaidh pleananna faireacháin, tuarascálacha astaíochtaí agus doiciméid chomhlíontachta de bhun Rialachán (AE) 2015/757 ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (IO L 299, 5.11.2016, lch. 1–21) agus Rialachán Cur Chun Feidhme (AE) 2016/1928 ón gCoimisiún an 4 Samhain 2016 maidir le lastas atá á iompar i gcomhair catagóirí long seachas longa paisinéirí, longa róró agus longa coimeádáin a chinneadh de bhun Rialachán (AE) 2015/757 ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (IO L 299, 5.11.2016, lch. 22–25 ).

                     (8)

                        Treoir (AE) 2018/410, Rialachán (AE) 2018/842 agus Rialachán (AE) 2018/841 maidir le húsáid talún.

                     (9)

                        COM (2016) 501.

                     (10)

                        http://www.imo.org/en/OurWork/Environment/PollutionPrevention/AirPollution/Documents/
                        Third%20Greenhouse%20Gas%20Study/GHG3%20Executive%20Summary%20and%20Report.pdf.

                     (11)

                        http://ec.europa.eu/transparency/regdoc/?language=ga

                     (12)

                        IO C […], […], lch. […].

                     (13)

                        XXX

                     (14)

                        XXX

                     (15)

                        https://www.eea.europa.eu/data-andmaps/indicators/transportemissionsof-greenhouse-gases/transportemissionsof-greenhouse-gases10.

                     (16)

                        Rialachán (AE) 2018/842 ó Pharlaimint na hEorpa agus ón gComhairle an 30 Bealtaine 2018 maidir le laghduithe bliantúla ceangailteacha ar astaíochtaí gás ceaptha teasa ag na Ballstáit ó 2021 go 2030 lena rannchuidítear leis an ngníomhú ar son na haeráide chun na gealltanais a tugadh faoi Chomhaontú Pháras a chomhlíonadh, agus lena leasaítear Rialachán (AE) Uimh. 525/2013 (IO L 156 an 19.6.2018. lch. 26).

                     (17)

                        Treoir (AE) 2018/410 ó Pharlaimint na hEorpa agus ón gComhairle an 14 Márta 2018 lena leasaítear Treoir 2003/87/CE chun laghduithe costéifeachtacha astaíochtaí agus infheistíochtaí ísealcharbóin a fheabhsú, agus Cinneadh (AE) 2015/1814 (IO L 76, 19.3.2018, lch. 3).

                     (18)

                        https://ec.europa.eu/transport/sites/transport/files/themes/strategies/doc/2011_white_paper/white-paper-illustratedbrochure_en.pdf.

                     (19)

                        COM (2013) 479.

                     (20)

                        Rialachán (AE) 2015/757 ó Pharlaimint na hEorpa agus ón gComhairle an 29 Aibreán 2015 maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar, agus lena leasaítear Treoir 2009/16/CE, (IO L 123, 19.5.2015, lch. 55).

                     (21)

                        Rialachán Tarmligthe (AE) 2016/2072 ón gCoimisiún maidir le gníomhaíochtaí fíorúcháin agus creidiúnú fíoraitheoirí de bhun Rialachán (AE) 2015/757 ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (OJ L 320, 26.11.2016, lch. 5); Rialachán Tarmligthe (AE) 2016/2071 an 22 Meán Fómhair 2016 lena leasaítear Rialachán (AE) 2015/757 ó Pharlaimint na hEorpa agus ón gComhairle maidir leis na modhanna lena ndéantar faireachán ar astaíochtaí dé-ocsaíde carbóin agus na rialacha lena ndéantar faireachán ar fhaisnéis ábhartha eile (IO L 320, 26.11.2016, lch. 1).

                     (22)

                        Rialachán Tarmligthe (AE) 2016/1927 an 4 Samhain 2016 ón gCoimisiún maidir le teimpléid le haghaidh pleananna faireacháin, tuarascálacha astaíochtaí agus doiciméid chomhlíontachta de bhun Rialachán (AE) 2015/757 ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (OJ L 299, 5.11.2016, lch. 1–21); Rialachán Tarmligthe (AE) 2016/1928 an 4 Samhain 2016 ón gCoimisiún maidir le lastas a iompraítear i gcomhair catagóirí long seachas longa paisinéirí, longa róró agus longa coimeádáin a chinneadh de bhun Rialachán (AE) 2015/757 ó Pharlaimint na hEorpa agus ón gComhairle maidir le faireachán, tuairisciú agus fíorú a dhéanamh ar astaíochtaí dé-ocsaíde carbóin ó mhuiriompar (OJ L 299, 5.11.2016, lch. 22–25)

                     (23)

                        Comhaontú Pháras (IO L 282, 19.10.2016, lch. 4–18).

                     (24)

                        Rún MEPC.278(70) ó IMO lena leasaítear Iarscríbhinn VI de MARPOL.

                     (25)

                        Rún MEPC 282 (70) ó IMO.

    ---documentbreak---

               AN COIMISIÚN EORPACH
            An Bhruiséil,4.2.2019
            COM(2019) 38 final
            IARSCRÍBHINN
            a ghabhann leis an
            Togra le haghaidh Rialachán ó Pharlaimint na hEorpa agus ón gComhairle
            lena leasaítear Rialachán (AE) 2015/757 chun aird iomchuí a thabhairt ar an gcóras domhanda bailithe sonraí le haghaidh sonraí faoi ídiú ola breosla long
            {SEC(2019) 20 final} - {SWD(2019) 10 final} - {SWD(2019) 11 final}

               IARSCRÍBHINN

               Leasaítear Iarscríbhinn II, Cuid A mar seo a leanas:

               (1)Leasaítear pointe 1 mar a leanas:

               (a)i bpointe (a), cuirtear an méid seo a leanas in ionad an dara habairt:

               "Déanfar am a chaitear ar muir a ríomh mar an t-achar comhiomlán ama a bhfuil an long faoi lán seoil agus faoina cumhacht féin;";

               (b)i bpointe (b), cuirtear an méid seo a leanas in ionad na chéad abairte:

               "déanfar an t-achar arna thaisteal a ríomh mar achar ar dhroim an talaimh.";